Na temelju članka 4. stavka 1. Zakona o sprječavanju sukoba interesa (Narodne novine broj 143/21) i članka 31. Statuta Općine Starigrad (Službeni glasnik Zadarske županije, broj 3/18, 8/18, 3/20 i 3/21), Općinsko vijeće Općine Starigrad, na \_. sjednici održanoj \_\_\_\_\_\_\_\_\_\_godine, donosi

**KODEKS PONAŠANJA ČLANOVA OPĆINSKOG VIJEĆA OPĆINE STARIGRAD**

I. OPĆE ODREDBE

Članak 1.

(1) Ovim se Kodeksom ponašanja članova predstavničkog tijela uređuje sprječavanje sukoba interesa između privatnog i javnog interes u obnašanju dužnosti članova Općinskog vijeća i članova radnih tijela Općinskog vijeća, način praćenja primjene Kodeksa, tijela koja odlučuju o povredama kodeksa te druga pitanja od značaja za sprječavanje sukoba interesa.

Članak 2.

(1) Svrha je Kodeksa ponašanja članova predstavničkog tijela jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća i članova radnih tijela Općinskog vijeća, promicanje etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana u nositelje vlasti na lokalnoj razini.

(2) Cilj je Kodeksa ponašanja uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti članova Općinskog vijeća i članova radnih tijela Općinskog vijeća.

Članak 3.

(1) U obnašanju javne dužnosti obveznici primjene ovog Kodeksa ne smiju svoj privatni interes stavljati ispred javnog interesa.

(2) Sukob interesa postoji kada su privatni interesi obveznika u suprotnosti s javnim interesom, odnosno kada privatni interes obveznika može utjecati na njegovu nepristranost u obavljanju dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Članak 4.

(1) Odredbe ovog Kodeksa ponašanja članova Općinskog vijeća i članova radnih tijela Općinskog vijeća ne odnose se na načelnika (u daljnjem tekstu: nositelji političkih dužnosti).

(2) Odredbe ovog Kodeksa iz glave II. Temeljna načelna djelovanja članka 5. točke 3.,4.,9., 10., 14., 16. i 17. odnose na sve osobe koje je predsjednik Općinskog vijeća pozvao na sjednicu Općinskog vijeća.

OBVEZE ČLANOVA PREDSTAVNIČKOG TIJELA

Članak 5.

(1) Član predstavničkog tijela dužan je pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5% ili više udjela u vlasništvu poslovnog subjekta.

(2) Popis udjela iz stavka 1. ovog članka objavljuje se i redovito ažurira na mrežnim stranicama Općine.

(3) Poslovni subjekti u smislu ovog Kodeksa su trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Članak 6.

(1) Član predstavničkog tijela dužan je pisanim putem u roku od 15 dna obavijestiti Općinsko vijeće o stupanju u poslovni odnos poslovnih subjekata u njegovu vlasništvu i vlasništvu članova njegove obitelji s Općinom te trgovačkim društvima i drugim pravnim osobama koje je Općina osnivač ili član.

Članak 7.

(1) U ovome Kodeksu ponašanja pojedini pojmovi imaju sljedeće značenje:

1. *diskriminacija* je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Starigrad

2. *povezane osobe* su bračni ili izvanbračni drug nositelja političke dužnosti, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s nositeljem političke dužnosti

3. *poslovni odnos* odnosi se na ugovore o javnoj nabavi, kupoprodaji, pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba i druge potpore koje se isplaćuje iz proračuna Općina

3. *potencijalni sukob interesa* je situacija kada privatni interes nositelja političkih dužnosti može utjecati na nepristranost nositelja političke dužnosti u obavljanju njegove dužnosti

4. *stvarni sukob interesa* je situacija kada je privatni interes nositelja političkih dužnosti utjecao ili se osnovano može smatrati da je utjecao na nepristranost nositelja političke dužnosti u obavljanju njegove dužnosti

4. *uznemiravanje* je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje.

(2) Izrazi koji se koriste u ovom Kodeksu ponašanja, a imaju rodno značenje odnose se jednako na muški i ženski rod.

II. TEMELJNA NAČELA DJELOVANJA

Članak 8.

Nositelji političkih dužnosti moraju se u obavljanju javnih dužnosti pridržavati sljedećih temeljnih načela:

1. zakonitosti i zaštite javnog interesa

2. odanosti lokalnoj zajednici te dužnosti očuvanja i razvijanja povjerenja građana u nositelje političkih dužnosti i institucije općinske vlasti u kojima djeluju

3. poštovanja integriteta i dostojanstva osobe, zabrane diskriminacije i povlašćivanja te zabrane uznemiravanja

4. čestitosti i poštenja te izuzetosti iz situacije u kojoj postoji mogućnost sukoba interesa

5. zabrane zlouporabe ovlasti, zabrane korištenja dužnosti za osobni probitak ili probitak povezane osobe, zabrane korištenja autoriteta dužnosti u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti

6. konstruktivnog pridonošenja rješavanju javnih pitanja

7. javnosti rada i dostupnosti građanima

8. poštovanja posebne javne uloge koju mediji imaju u demokratskom društvu te aktivne i ne diskriminirajuće suradnje s medijima koji prate rad tijela općinske vlasti

9. zabrane svjesnog iznošenja neistina

10. iznošenja službenih stavova u skladu s ovlastima

11. pridržavanja pravila rada tijela u koje su izabrani, odnosno imenovani

12. aktivnog sudjelovanja u radu tijela u koje su izabrani, odnosno imenovani

13. razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine

14. prihvaćanja dobrih običaja parlamentarizma te primjerenog komuniciranja, uključujući zabranu uvredljivog govora;

15. odnosa prema službenicima i namještenicima upravnih odjela Općine koji se temelji na propisanim pravima, obvezama i odgovornostima obiju strana, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, davanje naloga za protupropisnog postupanja, najava smjena slijedom promjene vlasti i slično)

16. redovitog puta komuniciranja sa službenicima i namještenicima, što uključuje pribavljanje službenih informacija ili obavljanje službenih poslova, putem njihovih pretpostavljenih

17. osobne odgovornosti za svoje postupke.

Članak 9.

(1) Od članova predstavničkog tijela se očekuje poštovanje pravnih propisa i procedura koji se tiču njihovih obveza kao članova predstavničkog tijela

(2) Od članova predstavničkog tijela se očekuje da odgovorno i savjesno ispunjavaju obveze koje proizlaze iz političke dužnosti koju obavljaju.

Članak 10.

Građani imaju pravo biti upoznati s ponašanjem članova predstavničkog tijela koje je u vezi s obnašanjem javne dužnosti.

III. ZABRANJENA DJELOVANJA ČLANOVA OBVEZNIKA

Članak 11.

Obveznicima ovog Kodeksa zabranjeno je:

a) primiti ili zahtijevati korist ili obećanje koristi radi obavljanja dužnosti

b) ostvariti ili dobiti pravo ako se krši načelo jednakosti pred zakonom

c) zlouporabiti posebna prava obveznika koja proizlaze ili su potrebna za obavljanje dužnosti

d) primiti dodatnu naknadu za poslove obnašanja javnih dužnosti

e) tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe

f) obećavati zaposlenje ili neko drugo pravo u zamjenu za dar ili obećanje dara

g) utjecati na dobivanje poslova ili ugovora o javnoj nabavi

h) koristiti povlaštene informacije o djelovanju državnih tijela radi osobnog probitka ili probitka povezane osobe

i) na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

IV. POSTUPANJE U DVOJBI O POSTOJANJU SUKOBA INTERESA I NESUDJELOVANJE U ODLUČIVANJU

Članak 12.

(1) Član predstavničkog tijela dužan je u roku od 60 dana od stupanja na dužnost urediti svoje privatne poslove kako bi spriječio predvidljivi sukob interesa.

(2) U slučaju dvojbe o postojanju sukoba interesa dužan je učiniti sve što je potrebno da odijeli privatni interes od javnog interesa.

Članak 13.

(1) Ako se pojave okolnosti koje se mogu definirati kao potencijalni sukob interesa, član općinskog vijeća dužan je dužan ga deklarirati na ogovarajući način prijavom predsjedniku Općinskog vijeća, te razriješiti tako da zaštiti javni interes.

(2) Član predstavničkog tijela je obvezan izuzeti se od sudjelovanja u donošenju odluke koja utječe na njegov poslovni interes ili poslovni interes s njim povezane osobe.

V. TIJELA ZA PRAĆENJE PRIMJENE KODEKSA PONAŠANJA

Članak 14.

(1) Primjenu Kodeksa ponašanja prate:

- Etički odbor u prvom stupnju i

- Vijeće časti u drugom stupnju.

(2) Etički odbor čine predsjednik i dva člana, a Vijeće časti predsjednik i četiri člana.

(3) Predsjednika i članove Etičkog odbora i Vijeće časti imenuje i razrješuje Općinsko vijeće. Mandat predsjednika i članova Etičkog odbora i Vijeća časti traje do isteka mandata članova Općinskog vijeća (*alternativa: na mandat od 4 godine*)

Članak 15.

(1) Predsjednika Etičkog odbora imenuje Općinsko vijeće na prijedlog Odbora za izbor i imenovanja Općinskog vijeća, iz reda osoba nedvojbenoga javnog ugleda u lokalnoj zajednici.

(2) Predsjednik Etičkoga odbora ne može biti nositelj političke dužnosti, niti član političke stranke, odnosno kandidat nezavisne liste zastupljene u Općinskom vijeću.

(3) Prijedlog za imenovanje predsjednika Etičkog odbora podnosi se Povjerenstvu za izbor i imenovanja Općinskog vijeća, a prijedlog može podnijeti 1/3 vijećnika Općinskog vijeća, klubovi vijećnika i općinski načelnik.

(3) Članove Etičkoga odbora imenuje Općinsko vijeće na prijedlog Povjerenstva za izbor i imenovanja, a imenuju se iz reda vijećnika Općinskog vijeća, jedan član iz vlasti i jedan iz oporbe, sukladno prijedlozima koji se podnose nadležnom povjerenstvu.

Članak 16.

(1) Predsjednika i članove Vijeća časti imenuje Općinsko vijeće na prijedlog Povjerenstva za izbor i imenovanja Općinskog vijeća, iz reda osoba nedvojbenoga javnog ugleda u lokalnoj zajednici.

(2) Javni poziv za izbor članova vijeća časti iz stavka 1. ovog članka objavljuje i provodi Povjerenstvo za izbor i imenovanja Općinskog vijeća.

(3) Javni poziv iz stavka 2. ovog članka objavljuje se na službenim mrežnim stranicama i na oglasnoj ploči Općine, a rok za prijavu ne može biti kraći od 15 dana.

(2) Predsjednik Vijeća časti i članovi ne mogu biti članovi predstavničkog tijela, niti članovi političke stranke, odnosno kandidati nezavisne liste zastupljene u Općinskom vijeću.

(*alternativa: predsjednik Vijeća časti ne može biti član predstavničkog tijela, niti član političke stranke, odnosno kandidat nezavisne liste zastupljene u općinskom vijeću*

Članak 17.

(1) Etički odbor pokreće postupak na vlastitu inicijativu, po prijavi člana Općinskog vijeća, člana radnog tijela Općinskog vijeća, radnog tijela Općinskog vijeća, načelnika, službenika upravnog tijela Općine ili po prijavi građana.

(2) Pisana prijava sadrži ime i prezime prijavitelja, ime i prezime člana predstavničkog tijela koji se prijavljuje za povredu odredaba Kodeksa ponašanja uz navođenje odredbe Kodeksa ponašanja koja je povrijeđena.

(3) Etički odbor ne postupa po anonimnim prijavama.

(4) Etički odbor može od podnositelj prijave zatražiti dopunu prijave odnosno dodatna pojašnjenja i očitovanja.

Članak 18.

(1) Etički odbor obavještava člana Općinskog vijeća protiv kojeg je podnesena prijava i poziva ga da u roku od 15 dana od dana primitka obavijesti Etičkog odbora dostavi pisano očitovanja o iznesenim činjenicama i okolnostima u prijavi.

(2) Ako član Općinskog vijeća ne dostavi pisano očitovanje Etički odbor nastavlja s vođenjem postupka po prijavi.

(3) Etički odbor donosi odluke na sjednici većinom glasova, te obavještava podnositelja prijave o donesenoj odluci u roku od 8 dana od donošenja.

Članak 19.

(1) Etički odbor u roku od 60 dana od zaprimanja prijave predlaže Općinskom vijeću donošenje odluke po zaprimljenoj prijavi.

(2) Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

Članak 20.

(1) Za povredu odredbi Kodeksa Općinsko vijeće može:

- izreći opomenu,

- dati upozorenje ili

- preporuku nositelju političke dužnosti za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Kodeksa ponašanja

(2) Protiv odluke Općinskog vijeća član predstavničkog tijela može u roku od 8 dana od dana primitka odluke podnijeti prigovor Vijeću časti.

Članak 21.

(1) Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

(2) Vijeće časti može:

- odbiti prigovor i potvrditi odluku Općinskog vijeća ili

- uvažiti prigovor i preinačiti ili poništiti odluku Općinskog vijeća.

Članak 22.

(1) Uz ovlaštenje iz članka 21. ovog Kodeksa, Vijeće časti ima i preventivnu i savjetodavnu ulogu te se tom tijelu članovi Općinskog vijeća mogu obratiti u slučaju dvojbe da li je neko ponašanje sukob interesa ili ne, u svrhu sprječavanja da do ostvarenog sukoba interesa dođe, odnosno je li određeno ponašanje u skladu s odredbama Kodeksa.

(2) Vijeće časti je dužno donijeti mišljenje iz stavka 1. ovog članka u roku od 30 dana od zaprimanja zahtjeva.

(3) Vijeće časti podnosi Općinskom vijeću godišnje izvješće o radu najkasnije do 31. ožujka tekuće godine za prethodnu godinu.

(4) Vijeće časti donosi poslovnik o radu kojim se uređuje način rada i odlučivanja.

Članak 23.

(1) Na način rada Etičkog odbora i Vijeće časti na odgovarajući način se primjenjuju odredbe Poslovnika Općinskog vijeća.

(2) Predsjednik i članovi Etičkog odbora i Vijeća časti ostvaruju pravo na naknadu za rad i druga primanja sukladno Odluci o naknadi i drugim primanjima članova Općinskog vijeća i radnih tijela Općinskog vijeća.

Članak 24.

Odluke Etičkog odbora i Vijeća časti objavljuju se u Službenom glasniku Zadarske županije i na mrežnoj stranici Općine Starigrad.

VI. PRIJELAZNE I ZAVRŠNE ODREDBE

Članak 25.

1. Općinsko vijeće će u roku od 90 dana od dana stupanja na snagu ovog Kodeksa imenovati članove Etičkog odbora i Vijeća časti.

(2) Povjerenstvo za izbor i imenovanja Općinskog vijeća će u roku od 30 dana od dana stupanja na snagu ovog Kodeksa objaviti javni poziv za izbor članova Vijeća časti.

Članak 26.

(1) Etički odbor dužan je donijeti Poslovnik o radu od 30 dana od dana konstituiranja.

(2) Vijeće časti dužno je donijeti Poslovnik o radu u roku od 30 dana od dana konstituiranja.

Članak 27.

Stupanjem na snagu ove Odluke prestaje važiti Etički kodeks nositelja političkih dužnosti u Općini Starigrad („Službeni glasnik Zadarske županije“ br. 17/22).

Članak 27.

(1) Ovaj Kodeks ponašanja stupa na snagu osmog dana nakon objave u Službenom glasniku Zadarske županije.

KLASA: 081-01/22-01/

URBROJ: 2198-9-1-22-1

Starigrad Paklenica,

Predsjednik

Marko Marasović, dipl. ing. građ.